[{"text_idx": "#000000", "text": "\u201eKui tantsime, et mitte kukkuda\u201c"}, {"text_idx": "#000001", "text": "Primaadiks olemise isea\u0308rasused Ida-Euroopas: vo\u0303im, s\u030covinism ja armastuse valem"}, {"text_idx": "#000002", "text": "\u201eKolhoosi missi\u201d tuleks lugeda nagu luulet"}, {"text_idx": "#000003", "text": "\u201e[T]aevas kukub / ja ta\u0308hed tulevad alla\u201c (lk 7) \u2013 nii alustab Hasso Krull oma uusimat luulekogu \u201eAva\u201c. Nende ridadega avaneb huvitav omailm, mis kombineerib olnu, oleva ja tuleva. Ehtkrullilikul kombel luuakse lugejale ruum, kus kontraste \u2013 ekslemist ja leidmist, mo\u0303istatamist ja mo\u0303testamist, segadust ja a\u0308ratundmisro\u0303o\u0303mu \u2013 on palju."}, {"text_idx": "#000004", "text": "Luulekogu sisuosa u\u0308mbritsevad paratekstid (pu\u0308hendused, sisse- ja va\u0308ljajuhatuse tsitaadid, motod jne) pakuvad esimese paljudest intrigeerivatest lugemisviisidest. Krull juhatab \u201eAva\u201c sisse Ameerika po\u0303lisrahva yanomami kosmoloogiast pa\u0308rit kontseptsiooniga maast kui alla langenud taevast. Va\u0308ljajuhatuseks jutustab ta Nietzsche mo\u0303istuloo Dionysosest, kes on vo\u0303tnud ette inimesed maailmast ha\u0308vitada. Nietzsche tekstikatked ko\u0303lasid ka luulekogu esitlusel, kogus esineva teada-tuntud jumalatapu kujundi ning \u201eAva\u201c omailma esipaari Dinoysos Vanapagana ja neandertali Ariadnega u\u0308hes kutsuvad need luulekogu nietzscheaanlikust perpektiivist lugema \u2013 intertekstuaalsust leidub erakordselt palju. Nietzsche kasutab oma va\u0308hemtuntud teostes Dionysose ja Ariadne motiive, samuti on teada, et Nietzsche signeeris oma viimased meeltesegaduses kirjutatud so\u0303numid so\u0303pradele Dionysose nimega. Seejuures tuleb tunnistada, et Hasso Krulli lugedes on alateadlik ootus kohtuda filosoofilise ta\u0308henduskihiga niivo\u0303inaa."}, {"text_idx": "#000006", "text": "\u201eAva\u201c tekitab kahtlemata mo\u0303ttelise, miks mitte ka (hu\u0308pliku) narratiivse tervikpildi. U\u0308lev ja argine u\u0308hinevad nietzscheaanliku lugemisviisitagi \u2013 lohe ja digitaalse na\u0308otuvastuse eksistents samas omailmas ei tekita vo\u0303o\u0303ristust, vaid pigem loob paradoksaalsel kombel tuttavliku, ehk isegi koduse tunde. Allalangenud taevast tekib maailm, kus neandertali Ariadnet ja Dionysos Vanapaganat toetavad la\u0308bi terve luulekogu lohe u\u0308hes varjuga. Moodustub eriskummaline mu\u0308toloogia, mille tegelased on na\u0308iteks 9/11 ru\u0308nnakute juht Mohammed Atta, Caesarile alistunud Vercingetorix, ent ka eesti luuletajad Mart Kangur ja Jaan Kaplinski. Krull u\u0308hendab ta\u0308napa\u0308eva ja mineviku, reaalsuse ja kujutluse, argise ja ko\u0303rgema, et luua omamoodi eepos, ent seda hoopis teisiti kui varasemates kogudes."}, {"text_idx": "#000008", "text": "\u201eAva\u201c on stiililiselt u\u0308htlane, la\u0308bivalt vabava\u0308rsiline, ent to\u0303tt-o\u0308elda mo\u0303jub see ainsa viisina, kuidas sellist teost u\u0308ldse kirja panna saaks. Vabava\u0308rss toetab kogu kohatist fragmentaarsust, teeb narratiivsuse ja\u0308lgitavamaks \u2013 rangem ru\u0308tmistatus ro\u0308o\u0308viks osa rambivalgust kujunditelt, mis va\u0308a\u0308rivad o\u0303igupoolest oma lava. U\u0308heks ta\u0308htsamaks kujundiks on pidev u\u0308lema ja madalama kontrast, mis veidral kombel siiski kontrastsena ei mo\u0303ju, vaid aitab luua tervikpilti. Luulekogu la\u0308bivad su\u0308mbolid (nt labu\u0308rint, Ariadne lo\u0303ng) on ko\u0303rvu su\u0308mbolitega, mida leiab vaid teatud tsu\u0308klitest (nt merikarp, liivakivi) \u2013 seela\u0308bi muutuvad peamised su\u0308mbolid kaalukamaks ja pu\u0308u\u0308avad rohkem ta\u0308helepanu. Olulisel kohal on ka kordused ja siirded, mis u\u0308hes kirjama\u0308rkide puudumisega muudavad luuletuse edenedes kardinaalselt stroofide ja isegi tervete luuletuste kurssi, nt \u201evana paar igatseb armumist / teistelegi kinkida\u201c (lk 68). Mitmeku\u0308lgsed kujundid loovad vo\u0303rgustiku, kuhu on \u201eAva\u201c lugedes kerge uppuda."}, {"text_idx": "#000009", "text": "Lisaks kirjanduslikele kujunditele kannavad luulekogus olulist rolli ka visuaalsed troobid \u2013 eristuv liigendus sunnib mo\u0303nedele tekstidele eraldi ta\u0308helepanu po\u0308o\u0308rama. Na\u0308iteks \u201e*punane veri\u201c (lk 52) ning \u201e*roheline lo\u0303ng\u201c (lk 92) on vormistatud diagonaalselt. Nende valgusfoorile omase polaarse opositsiooni vahelt leiame teksti (mis pole, muuseas, kuidagi seotud kollasega!) \u201e*millal emme koju tuleb\u201c (lk 58), mis ra\u0308a\u0308gib ema paaritunnisest, ent samas lo\u0303putust kojuootamisest lapse perspektiivist. Tekib huvitav sild punase ja rohelise vahel, nihestatud ajatajuga reaalsus kujuteldava foori taga. U\u0308leja\u0308a\u0308nud kogust tuntavalt erineva liigendusega, tertsettidesse jagatud \u201e*tule tagasi muusika\u201c (lk 64) mo\u0303jub mantra ja rahvalaulu ristandina, kus kordus on aktuaalne nii tagasitulekupalves kui ka selle vastuses. Kolmandaks eristuvaks liigenduseks on \u201e*musta augu valge lume\u201c (lk 98) ning luulekogu viimase luuletuse \u201e*ava aken ava uks\u201c (lk 106) vaheldumisi kahte tulpa jaotatud read, mis paneb teksti kahtlemata teisiti lugema. \u201e*must auk valge lumi\u201c loob keelema\u0308ngu luulekogu pealkirja u\u0308mber. Oleme jo\u0303udnud pa\u0308rale, avani, mis terve luulekogu va\u0308ltel end pidevalt ilmutab, ho\u0303lmates eneses ko\u0303ike."}, {"text_idx": "#000010", "text": "Hasso Krulli \u201eAva\u201c omana\u0308olise maailma lahtimo\u0303testamiseks on antud lugejale meeletult informatsiooni. Kujundite kontrastsesse keerisesse to\u0303mmatud lugeja u\u0308mber tekib omailm, kus fiktsionaalse ja tegeliku piir ha\u0308guneb, filosoofia seguneb kirjeldustega palavast suvepa\u0308evast ning Pa\u0308ike soovib olla King Kong. \u201eAva\u201c on justkui ise u\u0308ks koobaslabu\u0308rint \u2013 neandertali Ariadne ulatab lugejale katkendliku lo\u0303ngakera, kuhu too aga va\u0308lja jo\u0303uab, on tema enda teha (vo\u0303i lugeda)."}, {"text_idx": "#000013", "text": "Va\u0308rske Ro\u0303hk on noore kirjanduse ajakiri."}]